ಹಾಸನ ಗುಣಮುಖರಾದ 69 ಜನ ಬಿಡುಗಡೆ ಹಾಸನ: ಜಿಲ್ಲೆಯಲ್ಲಿ ಸೋಮವಾರ ಹೊಸದಾಗಿ 65 ಕೋವಿಡ್ ಪ್ರಕರಣಗಳು ಪತ್ತೆಯಾಗಿದ್ದು, ಸೋಂಕಿತರ ಸಂಖ್ಯೆ 1738ಕ್ಕೆ ಏರಿಕೆಯಾಗಿದೆ. ಆರೋಗ್ಯದಲ್ಲಿ ಚೇತರಿಸಿಕೊಂಡ 69 ರೋಗಿಗಳು ಸೇರಿದಂತೆ ಈವರೆಗೆ ಆಸ್ಪತ್ರೆಯಿಂದ 847 ಜನರು ಬಿಡುಗಡೆಯಾಗಿದ್ದಾರೆ. 19 ರೋಗಿಗಳು ಐಸಿಯುನಲ್ಲಿ, 846 ಸಕ್ರಿಯ ಪ್ರಕರಣಗಳಿವೆ. ಕಿಡ್ನಿ ಸಮಸ್ಯೆ, ಮಧುಮೇಹ, ರಕ್ತದೊತ್ತಡದಿಂದ ಬಳಲುತ್ತಿದ್ದ 72 ವರ್ಷದ ಪುರುಷ ಕೋವಿಡ್ನಿಂದ ಮೃತಪಟ್ಟಿದ್ದು, ಈವರೆಗೆ ಕೋವಿಡ್ನಿಂದ ಮೃತಪಟ್ಟವರ ಸಂಖ್ಯೆ 45ಕ್ಕೆ ಏರಿಕೆಯಾಗಿದೆ ಎಂದು ಜಿಲ್ಲಾ ಆರೋಗ್ಯ ಮತ್ತು ಕುಟುಂಬ ಕಲ್ಯಾಣಾಧಿಕಾರಿ ಡಾ.ಸತೀಶ್ ತಿಳಿಸಿದರು. ಬೆಂಗಳೂರು ಪ್ರಯಾಣ ಹಿನ್ನೆಲೆ ಹೊಂದಿದ ಹಾಸನ, ಅರಸೀಕೆರೆ ಹಾಗೂ ಹೊಳೆನರಸೀಪುರದ ತಲಾ ಒಬ್ಬರಿಗೆ,ಆಂದ್ರಪ್ರದೇಶದಿಂದ ಮರಳಿದ್ದ ಅರಸೀಕೆರೆಯ ವ್ಯಕ್ತಿಗೆ ಕೋವಿಡ್ ದೃಢಪಟ್ಟಿದೆ. ಶೀತ ಜ್ವರ ಮಾದರಿ ಅನಾರೋಗ್ಯ ಇರುವ 22 ಜನರಿಗೆ ಸೋಂಕು ಪತ್ತೆಯಾಗಿದೆ. ಹೊಸದಾಗಿ ಅರಸೀಕೆರೆ ತಾಲ್ಲೂಕಿನ 5, ಚನ್ನರಾಯಪಟ್ಟಣ 13, ಹಾಸನ 27, ಹೊಳೆನರಸೀಪುರ 9, ಆಲೂರು 3, ಸಕಲೇಶಪುರ 3 , ಅರಕಲಗೂಡು 4 ಹಾಗೂ ಹೊರ ಜಿಲ್ಲೆಯ ಒಬ್ಬರಿಗೆ ಕೊರೊನಾ ಸೋಂಕು ದೃಢಪಟ್ಟಿದೆ .